stanford-oval/wikipedia huggingface dataset:
דונלד ווטסון
אידאולוגיה

צריכת חלב נתפסה בעיניו של ווטסון כאבסורד שהטבע מעולם לא התכוון אליו: "לא יכולנו לחשוב על מחזה מוזר יותר מאדם בוגר שמחובר לעטין של פרה בזמן הארוחות שלו". במהדורה הראשונה של המגזין, הוא הגיב לעמדת הצמחונים לפיה יש להתנגד לצריכת בשר משום שייצורו כרוך בהריגת בעלי חיים, אולם אין סיבה לוותר על ביצים וחלב משום שייצורם אינו כרוך בהריגת בעלי חיים: "סוגיית השימוש בחלב חשפה ראיות חזקות לכך שתהליך ייצור חלב ומוצריו כרוך בניצול, אכזריות ושחיטה של יצורים בעלי יכולת חישה גבוהה. התירוץ שתהליך הפקת מוצרי חלב אינו מצריך הריגה, הוא בלתי נסבל עבור כל מי שיש לו הידע על שיטות עבודה בחקלאות המתועשת". לטענתו, הצמחונות היא רק קרש קפיצה ושלב ביניים בין תזונת כול לבין תזונה טבעונית: "השד יצא מהבקבוק, ואף אחד לא יכול להחזיר אותו לימי הבורות של לפני שנת 1944". בעמדה זו הוא החזיק גם בהתייחסו ללקטו-צמחונים (צמחונים הנמנעים מצריכה של ביצים אך אוכלים מוצרי חלב): "בחרנו בתזונה שנמנעת מכל המזון מן החי. האכזריות הבלתי ניתנת לערעור בתהליך ייצור מוצרי החלב הפכה את זה לברור שלקטו-צמחונים נמצאים בחצי הדרך בין אוכלי בשר לבין הומניים באמת".
ניתן לראות בברור שהתרבות שלנו מבוססת על שעבוד בעלי חיים, בדיוק כפי שתרבויות העבר התבססו על שעבוד בני אדם, ואנחנו מאמינים שגורלו הרוחני של האדם יביא אותו בסופו של דבר להתייחס בסלידה למחשבה שבני אדם אכלו בעבר תוצרי גופות של בעלי חיים
ווטסון טען כי הטבעונות השפיעה על כל היבט בחייו, וכי יש מחיר בלתי נמנע של הדרה חברתית שעל הטבעונים לשלם. מסיבה זו, הוא סבר שטבעונים שנמצאים בסביבה שאין בה טבעונים, צריכים ליצור איזשהו קשר עם התנועה הטבעונית. הוא סירב לקבל את הרעיון שניתן לנצח רשע רק באמצעות רשע גדול יותר, וראה בטבעונות דרך להילחם ברשע שלא נוסתה עוד מעולם. 
ווטסון מעולם לא לקח חלק בפעולות ישירות של חילוץ בעלי חיים, אולם רחש כבוד למי שכן עסק בכך: "אם הייתי חיה בכלוב מעבדת ניסויים, הייתי מודה לאדם שהיה פורץ למעבדה ומשחרר אותי".
כשנשאל מהו ההישג הגדול ביותר בחייו השיב: "להרגיש שאני לקחתי חלק בהתחלת תנועה חדשה וגדולה שיכולה לא רק לשנות את מהלך הדברים עבור האנושות ושאר היצורים על פני כדור הארץ, אלא גם לשנות את צפיות האדם להישרדות הרבה יותר ממושכת על פני כדור הארץ".
פנייה לתנועה הצמחונית

לכל אורך חייו, שמר ווטסון על קשר עם התנועה הצמחונית. במהלך פעילותו לקידום הטבעונות, הוא ביקש מחברי התנועה הצמחונית לבחון מחדש את הטיעונים שלהם ואת מטרות התנועה הצמחונית, זאת במטרה לאחד בין שתי התנועות.

ווטסון הציג בפני התנועה הצמחונית שתי טענות:
תזונה שאינה כוללת מזון מן החי המתוכננת בתבונה היא בטוחה ומעשית.
אין בסיס רציונלי להבחנה בין התנגדות מוסרית לשימוש בבשר בעלי חיים, לבין שימוש בתוצרת שלהם.
בשנת 1948 פרסם מאמר במגזין התנועה הצמחונית הקורא לחבריה לשקול מחדש את מטרות התנועה. לדבריו, הימנעות מבשר בתזונה היא רפורמה נדרשת, רק בתנאי שהיא לא מלווה בהגדלת הצריכה של מאכלים אחרים מן החי. אם דבר זה מתרחש, כל הטיעון נגד אכזריות כלפי בעלי חיים נשמט לקרקע. תזונה צמחונית אינה מוסרית, כלכלית או אסתטית יותר מתזונה בשרית, וייתכן כי תזונה זו אכזרית אף יותר.
"הגיעה העת לנסח מחדש את ההגדרה של צמחונות. צמחונות צריכה להגדיר את העיקרון לפיו אין צורכים מזון מן החי. אם התנועה הצמחונית הייתה מקבלת זאת עכשיו; תוך זמן קצר, יהיה זה בלתי נתפס שהגדרת הצמחונות יכולה הייתה להיות אי פעם משהו אחר. המעבר לתזונה צמחית לחלוטין לא יגרום בעיות, אלא לאלו שמבחינים באופן בלתי-רציונלי בין שחיטה לצורכי ייצור בשר לבין שחיטה לצורכי הדרישות שלהם. אנשים אלו, בגלל השקפת עולמם השגויה, יהיו ברוחם מחוץ לתנועה החדשה, והם יצטרכו להתקדם אל עבר הרעיון הנכון, בדיוק באותו האופן שאוכלי הבשר צריכים. זו עובדה מטרידה שבמדינה שלנו, מאות צמחונים נלהבים נשארו ללא ברירה אלא להקים לעצמם תנועה חדשה מחוץ לתנועה הצמחונית, וזאת על מנת לקדם צמחונות עקבית".
כמו כן, ווטסון הפציר בחברי התנועה הצמחונית להפסיק לקשר את הדת הנוצרית לצמחונות. לדבריו, יש לשמור על כתיבה חילונית שאינה מערבת אלים ופסוקים כאלו ואחרים. לדבריו, אלפי צמחונים תופסים את הדת כמיתוס, ועל התנועה הצמחונית להיצמד לשיטה המדעית, לעובדות ולראיות.
מותו

מספר שנים לפני מותו אמר: "בסופו של דבר, כנראה בעשר השנים הקרובות, בוקר אחד אני לא אתעורר. מה יקרה אז? יערכו לי הלוויה, קומץ של אנשים ילווה אותי, וכפי שג'ורג' ברנרד שו תיאר את הלווייתו שלו, גם אותי ילוו כל הנשמות של בעלי החיים שמעולם לא אכלתי, ובמקרה זה – זו תהיה הלוויה גדולה מאוד!". ווטסון חי חיים פעילים ובריאים עד מותו בגיל 95. על אף שהגדיר עצמו כאגנוסטיקן, הלווייתו התקיימה בכנסייה המקומית, והוא נקבר בחצר הכנסייה באותה חלקת הקבר בה נקברה אשתו 9 שנים לפני כן. בתו ג'נט ספדה לו: "היו לו הרבה מבקרים בזמנו, גם צמחונים, שחשבו שאי אפשר לחיות על תזונה טבעונית. אולם הוא היה נחוש להעמיד אותם על טעותם, והוא עשה בדיוק את זה".
ראו גם

טבעונות
התנועה לזכויות בעלי חיים
לואיס גומפרץ - פעיל טבעוני בן המאה ה-19
ויליאם אלקוט - רופא טבעוני בן המאה ה-19
ויליאם לם - רופא טבעוני בן המאה ה-19
הערות שוליים

1 2 3 4  Foods for life, Interview with Donald Watson - Vegan Founder
1 2 3 4  The Vegan Society, History, We’ve come a long way!
1 2 3 4 5 6 7 8 9  George D Rodger, Interview with Donald Watson on Sunday 15 December 2002
1 2 3  Rose Elliot, Donald Watson - The first vegan, who invented the word - and outlived his many critics, Saturday 14 January 2006
1 2  Obituary: Donald Watson, BBC news, 18 November 2005
1 2  Obituary: Mr Donald Watson, of Keswick - Times & Star, 02 December 2005
1 2  Donald Watson, The Scotsman, 6th July 2015
1 2 3 4 5  Gary L. Francione, Animal Rights: The Abolitionist Approach, A Moment of Silence for Donald Watson, Founder of The Vegan Society
1 2 3 4 5  The Vegan News, No. 1. November 1944
1 2 3 4 5  Donald Watson, Should the Vegetarian Movement be Reformed?, The Vegetarian World Forum, No. 1 Vol. 2 - THE VEGETARIAN - SPRING 1948 pp.23-27, International Vegetarian Union (IVU)
↑  Leah Leneman, No animal food: the road to veganism in britian, 1909-1944, University of Edinburgh, 1999
1 2 3 4 5  70 years of The Vegan Society, The Vegan Society, 2004
↑  Joseph Connelly, Remembering Donald Watson, the Father of Veganism, Veg News, 2010
↑  Vegan Founder Dies at 95 - Donald Watson, World Vegetarian And Vegan News, November 17, 2005
↑  Vegan Place, In Memory and Celebration: Donald and Dorothy, May 26, 2014
רומח הדרקון

| --- | --- |

לוגו הספרים
 מידע כללי
 מאת:  מרגרט וייס וטרייסי היקמן
 שפת המקור:  אנגלית
 סוגה:  פנטזיה
 הוצאה
 תאריך הוצאה:  1984–2011
רומח הדרקון (מאנגלית: Dragonlance) היא סדרת ספרי פנטזיה אפית נרחבת הכוללת מעל ל-190 נובלות ספרותיות כמו גם תוסף של עולם מערכה בסגנון מבוכים ודרקונים. הספר הראשון בסדרה נכתב בשנת 1984 על ידי מרגרט וייס וטרייסי היקמן, במסגרת עבודתם של המחברים בחברת TSR. רומח הדרקון נכתב כעולם של משחק התפקידים "מבוכים ודרקונים".
העולם

עולם המערכה וספרי רומח הדרקון מתרחשים בעולם הקרוי בשם קרין. מרבית עלילות הספרים מתרחשות בחלקי היבשת אנסלון. חלק מעלילות הספרים מתרחשות גם ביבשת טאלאדאס, הממוקמת מצפון-מזרח לאנסלון. ידועה גם יבשת אדלאטום, אם כי נעשה בה שימוש במשחק התפקידים בלבד.
האלים המרכזיים בעולם קרין הם האל העליון, כאוס - לו אין מאמינים וכן שלושת ילדיו של האל העליון: האל הטוב פלאדין, אל הנייטרליות גיליאן ואלת הזדון טאקיזיס. בחלק מן התקופות קיימים בעולם דרקונים טובים מתכתיים וכרומטיים, אשר מנהלים מאז ומעולם קרבות נגד הדרקונים הרעים, בעיקר אלה הכחולים. בני האדם הם הגזע השכיח בעולם, כאשר נוסף להם קיימים גם אלפים, גמדים, גנומים (ננסים), מינוטאורים וקנדרים. החל ממלחמת הרומח, הופיעו גם הדרגונים כחיילים בצבאות כוחות האופל. דרגונים נוצרים כתוצאה מהשחתתן של ביצי דרקונים טובים.
כהנים (או נזירים, במקרה של מאז'ר) שואבים את כוחם מהאלים, ורבי מגים שואבים את כוחם משלושת אלי הירח: סולינארי, לוניטארי ונויטארי.
הספרים המרכזיים

הערה: הספרים הבאים נכתבו על ידי מרגרט וייס וטרייסי היקמן, אלא אם צוין אחרת.
"רשומות רומח הדרקון" - טרילוגיית ספרים אשר תורגמה לעברית על ידי חברת מיצוב, ובה מתוארות פגישתם הראשונה של חבורת גיבורי הרומח בחיפוש אחר האלים האמיתיים, כמו גם תחילתה וסופה של מלחמת הרומח ותבוסתם של צבאות הדרקון. שנים 350–353 לאחר-החורבן.
"הרשומות האבודות" - טרילוגיה המשלימה את עלילות "הרשומות". תורגמה לעברית ומתואר בה מציאת מקבת כראס, חיפושם של גיבורי הרומח אחר בועת הדרקון של חומת הקרח, כריתת הברית בין קיטיארה אות-מאטר ללורד סות', וכיצד הפך רייסטלין מאז'ר ללובש גלימות שחורות ועלילותיו בנראקה.
"אגדות רומח הדרקון" - טרילוגיית ספרים אשר מתארת את מלחמת הגבירה הכחולה בשנים 355–357 לאחה"ח, כמו גם את מסעם של התאומים רייסטלין וקרמון מאז'ר אל העבר לתקופה שלפני החורבן הגדול.
"דור ההמשך" - חמישה סיפורים קצרים המגשרים על פרק הזמן שבין טרילוגיית הרשומות (מלחמת הרומח) ודרקוני להבת קיץ (מלחמת הכאוס).
"דרקוני להבת קיץ" - 26 שנים לאחר מאורעות מלחמת הרומח, מלחמת הכאוס פורצת ובני האדם והאלים מאחדים כוחות כדי להביס את אבי האלים כאוס בניסיונו להרוס את קרין, כמו גם ניסיונם של צבאות מלכת האופל טאקיזיס לכבוש את יבשת אנסלון (היבשת העיקרית בקרין). שנים 382–383 לאחה"ח (0 לחורבן השני).
"דרקוני העידן החדש" - טרילוגיה אשר לא תורגמה לעברית ונכתבה על ידי ג'ין רייב, ובה מתוארת עליית דרקוני הענק (המוזכרים במלחמת הנשמות) לכוח לאחר מלחמת הכאוס [המכונה "החורבן השני"] ומציגה את תחילתו של העידן החמישי של רומח הדרקון, עידן בני התמותה. הטרילוגיה מובילה למלחמת הנשמות.
"מלחמת הנשמות" - טרילוגיה המתארת את תחילתה וסיומה של המלחמה על נשמתו של העולם בעידן החמישי, עידן בני התמותה, בו לוקחים חלק בני התמותה, אביריה של מינה, מנהיגת צבא של "האל האחד", נלחמים נגד דרקוני הענק שהשתלטו על קרין ומשתלטים על קרין. במלחמה זו יחרצו גורלותיהם של נשמות, אומת האלפים, בני-האדם, וארצות רבות. המלחמה מתרחשת בשנת 421 לאחה"ח (שנת 39 לחורבן השני).
"כוהנת האופל" - טרילוגיה אשר נכתבה על ידי מרגרט וייס. מתוארת בה מאבקי הכוחות של האלים בעולם קרין. כמוש, אל המוות צובר מאמינים הקרויים "אהובי כמוש" שעליהם מפקדת מינה. מסופר על גורלה של מינה, אשר גורלה נקשר בגורלם של שני גיבורים חדשים - ריס, נזיר מאז'ר, שלא חשב שהוא נשאב לתוך הרפתקה, ואורב-ליל, קנדר בעל יכולת לתקשר עם המתים.
"גורלות" - טרילוגיה חדשה של וייס והיקמן, שנכתבה לאחר יותר מעשור בו לא נכתבו ספרים בעולם פנטזיה זה. הספר הראשון בסדרה יצא באוקטובר 2022 ונקרא דרקונים של רמייה. הטרילוגיה תעקוב אחרי בתו של אביר סולאמני המתחקה אחר אביזר המסע בזמן.
הספרים המרכזיים > ספרים נוספים

מלבד לסדרות הספרים המרכזיות, העולם הבדיוני קרין על שלל דמויותיו מתואר בסדרות ספרים וטרילוגיות נוספות. בין הספרים נמנים בין היתר סדרות ההקדמה (Preludes, שתי טרילוגיות), סדרת "מעשיות" (Tales), סדרת שישיית המפגשים (Meeting Sextet), "אומות האלפים" (Elven Nation) ו"אומות הגמדים" (Dwarven Nation), "מגיני הקסם" (Defenders of Magic), ספרי הדרקונים (אתנולוגיות), "ההיסטוריות האבודות" (Lost Histories), סדרת מלחמת הכאוס (Chaos War), סדרת "גשרי הזמן" (Bridges of Time, המגשרת בין מלחמת הכאוס ומלחמת הנשמות), "נְבָלים" (Villains), "רשומות רייסטלין" (Raistlin chronicles, תורגם לעברית), טרילוגיית "חומת הקרח" (Icewall), עלילות דיימון (Dhamon Saga), סיפורי עידן בני-התמותה (Age of Mortals), טרילוגיית המלך הכוהן (Kingpriest - שתורגמה במלואה לעברית), "מלחמת המינוטאורים" (Minotaur Wars), "עליית סולאמניה" (Rise of Solamnia), "טאלאדאס" (Taladas), "ארגות" (Ergoth), קלאסיקות (Classics, שספר אחד שלה, דאלאמר האפל, תורגם לעברית), "אומת העוגים" (Ogra Titans), "סדן הזמן" (Anvil of Time), "הברברים" (Barbarians), "צומתי הדרכים" (Crossroads), "הגיבורים" (Heroes, שתי טרילוגיות), "הלוחמים" (Warriors), "האלופים" (Champions), "גלות האלפים" (Elven Exile), "מולדת הגמדים" (Dwarf Home), "לינשה" (Linsha), "האגדות האבודות" (Lost Legends).
קיימים עוד כמה ספרים בודדים העומדים כאתנולוגיות (סיפורים קצרים) על תקופות שונות או סיפורים שלא נמנו על סדרה כל שהיא (כמו למשל "סיפוריו של דוד קפיץ-מכמונת", Tales of Uncle Trapspringer).
משחק התפקידים

חברת TSR יצרה את "רומח הדרקון" כעולם מערכה למשחק התפקידים מבוכים ודרקונים בשנת 1982. את ספר החוקים הראשון, "הרפתקאות רומח הדרקון" (Dragonlance Adventures), הם פרסמו בשנת 1987. כאשר מערכת המשחק שודרגה למהדורה השנייה, עולם המערכה "רומח הדרקון" השתנה בהתאם. בשנות ה-90, השימוש בקלפים שינה את הדרך בה פעולות נקבעו על ידי השחקנים. בשנת 1996 יצא משחק המערכה "רומח הדרקון: העידן החמישי" (Dragonlance: Fifth Age), שביצוע[דרושה הבהרה] הפעולות נקבע לפי קלפים והושם דגש יותר על עלילה. באוגוסט 2003, יצא ספר חוקים מחודש לעולם "רומח הדרקון" המתאים לכללי המהדורה השלישית (ו-3.5) של משחק "מבוכים ודרקונים".
ביקורת על הסדרה

קוראים נאמנים רבים של הסדרה ברחבי העולם שמו לב לחוסר אחידות ברצף העלילתי והתנגשויות בין ההתרחשויות המובאות בספרים השונים (יצאו קרוב ל-200 ספרים המתארים התרחשויות בקרין, חלקם הקטן מבצע תמורות תהומיות במבנה הפוליטי והדתי). האשמה העיקרית, לדברי הקוראים, היא החזרה לעבר וקו הזמן החלופי אשר ערער את היסודות אשר הציבה סדרת "רשומות רומח הדרקון".
עם זאת, השתתפו בסדרה למעלה מ-20 סופרים שונים, ויש ספרים שיוצאים במקביל ולכן צפויות סתירות בשל חוסר תיאום.
כשיצאה טרילוגיית ה"רשומות" בעברית, התרעמו חובבים רבים של "מבוכים ודרקונים" על החלטת המתרגם לתעתק את שם היצורים מאנגלית - Elf (או ברבים Elves), ל"עלף", במקום לתרגום המקובל יותר, "אלף". הדבר אף הועלה לעיתונות הכתובה בעיתון "WIZ" שאף הציע לפטר את המתרגם. לאחר כחודשיים העיתון יצא בהתנצלות כלפי חברת מיצוב, ואף ציטטו מספר מקורות אחרים שתורגמו באופן דומה, ובכך נרגעו הרוחות. החלטת המתרגם עמנואל לוטם נבעה עקב תרגומיו לספריו של ג'.ר.ר. טולקין (בתחילת הטרילוגיה כתב זאת בהערת שוליים).
רומח הדרקון במדיות אחרות

סרט אנימציה אמריקאי יצא ישירות לווידאו ב-15 בינואר 2008. הסרט מבוסס על עלילת הספר הראשון בטרילוגיית רשומות: "דרקונים של דמדומי הסתיו". הסרט זכה לביקורות רעות (בעיקר על דחיסת העלילה ועל איכות האנימציה) והמשך טרילוגיית הסרטים לא התרחש. אנימציית הסרט משלבת בין גרפיקה דו-ממדית סטנדרטית לבין גרפיקת תלת-מימד. בין מדובבי הסרט הראשון הוא השחקן קיפר סאת'רלנד המגלם את דמותו של רייסטלין מאז'ר.
נוסף על כך, מספר משחקי מחשב מתבססים על עולם "רומח הדרקון", והם יצאו בין השנים 1989–1992: "Heroes of the Lance", "Dragons of Flame", "War of the Lance", "Dragonstrike", "Shadow Sorcerer", "Champions of Krynn", "Death Knights of Krynn" ו-"The Dark Queen of Krynn".
הסדרה אף מוזכרת במוזיקה. השיר "Wishmaster" של להקת הפאוור מטאל/מטאל סימפוני נייטוויש מדבר על היחסים בין רב-המג רייסטלין לבין שולייתו דלאמר האפל. להקת בליינד גארדיאן הוציאה את הסינגל "The Soulforged" מתוך אלבומם "A Night at the Opera", שמביא את סיפורו של רייסטלין.
ראו גם

| --- | --- |
: ספר: רומח הדרקון
אוסף של ערכים בנושא הזמינים להורדה כקובץ אחד.
הערות שוליים

↑  Dragonlance Campaign Setting, באתר Wizards.com
| רומח הדרקון |
| --- | --- | --- |
| ספרים עיקריים | דרקונים של דמדומי הסתיו • דרקונים של ליל החורף • דרקונים של שחר האביב • עת התאומים • מלחמת התאומים • מבחן התאומים • דור ההמשך • דרקוני להבת קיץ • דרקונים של שמש גוועת • דרקונים של כוכב אבוד • דרקונים של ירח נעלם • ענבר ואפר • ענבר וברזל • ענבר ודם • דרקונים של מעמקי הגמדים • דרקונים של שחקי שרת הדרקונים • דרקונים של מג שעון החול • ספרים נוספים |  |
| עולם | קרין  • ההיסטוריה של קרין • דמויות • אלים |  |
| דמויות עיקריות | גדילן קוץ-רגל • חלמיש כור-אש • טיקה ויילן מאז'ר • לאורנה קנן • מי-נהר • סהר-פז • סער בהיר-להב • קיטיארה אות-מאטר • קרמון מאז'ר • רייסטלין מאז'ר • תניס חצי-אלף |  |
| דמויות נוספות | אריאקס • אלהנה צפריר  • דאלאמר ארג'נט • הומא רועץ-דרקון • לורד סות' • פאלין מאז'ר • פיסטנדנטילוס • קריסניה |  |
סרט האנימציה • טרייסי היקמן • מרגרט וייס
גיבורי הרומח. משמאל לימין: רייסטלין וקרמון מאז'ר, תניס, גדילן, חלמיש, סהר-פז, מי-נהר, סער, טיקה ולאורנה
בית הלשכה חולית

| --- | --- |

 מידע כללי
 מאת:  פרנק הרברט
 שפת המקור:  אנגלית
 סוגה:  מדע בדיוני
 הוצאה
 תאריך הוצאה:  1985
 מספר עמודים:  514
 הוצאה בעברית
 הוצאה:  הוצאת עם עובד
 תאריך:  1989
 תרגום:  עמנואל לוטם
 סדרה
 סדרת ספרים:  סדרת חולית
 ספר קודם:  כופרי חולית
 הספר הבא:  Hunters of Dune 
 
בית הלשכה חולית (באנגלית: Chapterhouse Dune) הוא ספר מדע בדיוני שנכתב על ידי פרנק הרברט, הספר השישי והאחרון שנכתב על ידו ביקום חולית וסדרת "חולית". הספר פורסם באנגלית בשנת 1985 ותורגם לעברית בשנת 1989 על ידי עמנואל לוטם.
ספר המשך שנקרא "Hunters of Dune" (ציידי חולית) נכתב על ידי בנו של הרברט, בריאן הרברט והסופר קווין ג'יי אנדרסון ויצא לאור באוגוסט 2006. הספר התבסס על כתבים שפרנק הרברט השאיר אחרי מותו.
תקציר העלילה

הספר מתחיל תריסר שנים לאחר אירועי הספר הקודם, "כופרי חולית". הכוכב ראקיס, חולית, הושמד על ידי המטרונות הכבודות בסוף אירועי כופרי חולית. בנות גשרית הצליחו להבריח עקלתון אחד מחולית ולמקם אותו בכוכבן, בית הלשכה, וכך הצילו את הסם. הן שואפות ליצור חולית חדשה על שבריה של הישנה. אך המטרונות הכבודות האדירות באו לקיסרות העתיקה במלוא עוצמתן, וכעת הן רומסות כל מה שנקרה בדרכן.
"בית הלשכה חולית" הוא סיפורן של בנות גשרית, המוסד היחיד מהקיסרות הישנה שנותר, על מאבקן לשרוד וההחלטות הרות הגורל שעליהן לקבל על מנת לעשות זאת. בנות גשרית ממשיכות לחיות תחת צילו של העריץ לטו השני, וממשיכות לתהות לאורך הספר האם המציאות ההרסנית שבה הן חיות היא שביל הזהב המפואר שהוא התווה.
דארוי אודראדה, האם הראשה של בנות גשרית, נאלצת לרקום תוכנית מסוכנת ושבירה מאין כמותה שבעזרתה היא מקווה להציל את בנות גשרית מהמטרונות הכבודות.
הספר גם מספר את סיפורן של דמויות נוספות. דנקן איידהו, ר'ולה שכל זכרונותיו הקודמים הוחזרו לו, הכלוא באי-ספינה בכוכב בית הלשכה. מורבלה, מטרונה כבודה שנשבתה בידי בנות גשרית, הכרוכה בקשר של שעבוד מיני עם איידהו. ר'ולה חדש של הבאשאר מיילס טג הנתון לחינוכן של בנות גשרית. שיאנה, האם הנערצה המסוגלת לתקשר עם העקלתונים, וסקיטאל, אדון הטליילאסו שנותר בחיים. בין הדמויות בספר מופיעה גם קבוצה של יהודים.
הספר דן בנושאים מעמיקים ורחבי יריעה: השתלטות המטרונות הכבודות על הקיסרות, מאבק הקיום הנואש של בנות גשרית, הפיכת כוכב בית הלשכה למדבר, שביל הזהב של לטו השני, שבסוף הספר מתבררת תכליתו, ועוד נושאים רבים ומגוונים. גם בספר זה, כמו בקודמו בסדרה "כופרי חולית", נמצא מסדר בנות גשרית במרכז העלילה.
הרברט הכניס כמה קווי עלילה חדשים לסיפור והתחיל להרחיב את יקום חולית מעבר ליקום המוכר. הוא מציג נשק להרג המוני שמנגנון פעולתו לא מפוענח, זוג קשיש שלא כפוף לכאורה לחוקי הזמן-מרחב, ורמיזות על כוח חזק לאין שיעור שהוא שהפחיד את המטרנות הכבודות וגרם להן לעזוב את הפזורה ולסגת לקיסרות הישנה. הספר מסתיים כשרק השלב הראשון בתוכנית להצלת המסדר החל, ורבים מקווי העלילה שבו נשארים פתוחים.
דמויות > בנות גשרית

דארוי אודראדה, האם הראשה של בנות גשרית.
בלונדה, אם נערצה ומנטאטית. חברה במועצתה של אודראדה.
טאמאלאנה, אם נערצה. חברה במועצתה של אודראדה.
לוסילה, האם הנערצה המפקדת על מצודת בנות גשרית בכוכב למפאדאס.
שיאנה, האם הנערצה הצעירה ביותר בתולדות בנות גשרית. רועת עקלתונים.
דמויות > גברים בשירות בנות גשרית

דנקן איידהו, ר'ולה שזכרונותיו הוחזרו ומנטאט. אסיר באי-ספינה בבית הלשכה.
מיילס טג, ר'ולה צעיר שזכרונותיו טרם הוחזרו.
דמויות > מטרונות כבודות

דאמה, מטרונה כבודה גדולה ומנהיגת המטרונות הכבודות. נמצאת בכוכב הלכת צומת.
לוניו, גבירת החצר ועוזרת בכירה למטרונה הכבודה הגדולה.
מורבלה, מטרונה כבודה שנשבתה על ידי בנות גשרית. אסירה באי-ספינה בבית הלשכה.
דמויות > טליילאסו

סקיטאל, אדון הטליילאסו האחרון. אסיר באי-ספינה בבית הלשכה.
תשקיף

תשקיף הוא מסמך המשמש להצעה של ניירות ערך לציבור, והוא מכיל את המידע הנחוץ לציבור כדי להחליט האם לרכוש את ניירות הערך המוצעים.
תשקיף בישראל

בישראל חובת הגשת תשקיף מקורה בחוק ניירות הערך, שבו נאמר "לא יעשה אדם הצעה לציבור אלא על פי תשקיף שהרשות התירה את פרסומו".
בסעיף 17 לחוק ניירות הערך נאמר כי שר האוצר יתקין, לפי הצעתה של רשות ניירות ערך או לאחר התייעצות עמה ובאישור ועדת הכספים של הכנסת, תקנות בדבר הפרטים שיש לכלול בתשקיף ובדבר מבנה התשקיף וצורתו.
תשקיף בישראל > הפרטים בתשקיף

התשקיף יכלול את כל הפרטים שנקבעו בתקנות וכל פרט נוסף שמציע הודיע עליו לרשות כעל פרט העשוי להיות חשוב למשקיע הסביר השוקל רכישת ני"ע המוצעים והרשות לניירות ערך דרשה לכלול בתשקיף. אין חובה לציין היעדר קיומו של פרט פלוני אלא אם נקבע כן במפורש בתקנות אלה. פרטים אלה כוללים:
פרטי ניירות הערך המוצעים
תיאור המניות
אם יש זכויות מיוחדות למניות מסוימות.
תיאור אג"ח (אם יש).
ניירות ערך המוצעים לסוג אנשים מסוים.
הצעת זכות והדרך למימושה.
התקשרויות לרכישת ניירות ערך – אם נעשתה התקשרות לרכוש מאת המנפיק או המציע ניירות ערך שטרם הנפקתו יש לפרט את הפרטים הרלוונטיים.
מחיר ניירות ערך ותנאי תשלומו.
אופן הזמנת ניירות ערך לרבות המקומות שבהם ניתן להשיג טופסי הזמנה והמקומות שבהם ניתן להגישם.
תחילת התקופה להגשת הזמנות.
חלוקת ניירות ערך והחזרת כסף.
הקצאה, פיצול וחיתום. חתם פירושו שנעשה הסכם שלפיו התחייב חתם לרכוש מאת המציע את ניירות ערך המוצעים, כולם ומקצתם במידה שלא ירכוש אותם הציבור. יצוין שמו של החתם, השווי הנקוב של ניירות ערך שהתחייב לרכוש, המחיר שבו התחייב לרוכשם, מועד תשלומו והעמלות והתשלומים האחרים שהמציע התחייב לשלם על פי ההסכם או בקשר לביצועו.
פרטים שיש לכלול בתשקיף בדבר ניירות ערך של המנפיק והונו
הזכויות הנלוות למניות המוצעות והקיימות של המנפיק
הון המניות ושינויים שחלו בו
המחזיקים במניות המנפיק
שער הבורסה של מניות המנפיק
התחייבויות בקשר להנפקה או קבלת מלווה
פטור או הקלה ממס ופיקוח על מט"ח
שטר נאמנות (במקרה של הנפקת אג"ח)
היחסים בין הנאמן למנפיק.
פרטים שיכללו בתשקיף על השימוש בתמורה לני"ע המוצעים
שינוי יעדו תמורת ניירות ערך
אם לא נקבע סכום מינימלי
פרטים על נכס או מפעל נרכשים
פרטים על הקמת או הרחבת מפעל
השקעה בחברה
פרטים על המנפיק שיכללו בתשקיף
תיאור המנפיק
הסברים על הדירקטוריון
פרטים על תאגיד ערב
הדירקטוריון של המנפיק
נושאי משרה בכירה
עובדי המנפיק
התחייבויות מסוימות של המנפיק.
דוחות כספיים שיכללו בתשקיף
דוחות שנתיים ודוחות ביניים
דוחות במקרה של הארכת התקופה להגשת הזמנות
דוחות השוואתיים
פרטים שונים, נוספים
חוות דעת של עורך דין
חוות דעת רואה חשבון
הוצאות בקשר להצעת ניירות ערך והנפקתם
דמי עלויות בקשר לניירות ערך אחרים
הקצאת ני"ע שלא בתמורה מלאה למזומנים
הסכמים מהותיים
שעבודים של המנפיק
ערבויות
עיון במסמכים ושמות החותמים על התשקיף – שם וחתימה
תשקיף בישראל > מעמדו המשפטי של התשקיף

בתחום דיני ניירות הערך ברור כי התשקיף הוא תנאי כמעט הכרחי כדי לצאת בהנפקה. עם זאת אין קביעה חד משמעית בכל הנוגע למעמדו המשפטי בתחומי משפט אחרים. בפסיקה הישראלית עלתה השאלה האם התחייבות תשקיפית היא כהתחייבות חוזית. כלומר, האם כאשר נכתב דבר מה בתשקיף מחויבים החתומים עליו כאילו חתמו על חוזה. בית המשפט נדרש לשאלה זו בעניין קוגלר וקבע כי התשקיף איננו חוזה כאשר מדובר בשוק המשני ואין לראות בהתחייבות תשקיפית התחייבות חוזית. עם זאת, כאשר התשקיף הוא עבור השוק הראשוני, דהיינו טרם הנפקה ראשונה לציבור של ניירות הערך, חייב החתום על התשקיף בחובות מתחום החוזים.
תשקיף בישראל > הצעה ללא תשקיף

על-פי חוק ניירות ערך סעיף 53(א)(1) הצעה לציבור ללא תשקיף היא עבירה פלילית שדינה 5 שנות מאסר. עם זאת תקנות ניירות ערך מסייגות זאת בכך שהן קובעות שהצעה לעד 35 ניצעים בתקופה של 12 חודשים, איננה מהווה הצעה המחייבת תשקיף, וזאת על-מנת לאפשר לחברות פרטיות, כגון חברת הזנק, לגייס כסף ממספר מוגבל של ניצעים.
בשנים 2009–2017 בישראל על רקע עודף רגולציה על חברות ציבוריות מחד, וחוסר אכיפה של רשות ניירות ערך לגבי חברות ושותפויות לא ציבוריות מאידך, פרחה תופעה של הצעות לציבור הרחב של הצעות ללא תשקיף בשיווק פנים אל פנים ובאינטרנט. מציעי הצעות אלו לרוב ביצעו את הגיוס תוך שימוש במספר חברות פרטיות או שותפויות שונות שכל אחת איגדה עד 35 איש לשנה, או באמצעות פיצול המשקיעים למסלולים שונים אשר לטענת המציעים נספרו למגבלת ה-35 בנפרד.
לאחר שנחשפו בשנים 2014–2016 מספר פרשות חמורות בהן כספים שגויסו ללא תשקיף, באמצעות פרסום נרחב באינטרנט ובאמצעי תקשורת, נותבו למיזמי הונאת פונזי ובכללן קרן אור, יוטרייד, ופרשת אמיר ברמלי-"קרן קלע", הרשות הגבירה את מאמצי האכיפה שלה כנגד מיזמי השקעות לא מפוקחים והחמירה משמעותית את הרף על-פיו פרסום מידע נחשב לכזה המחייב תשקיף. בפרט, על-פי עמדת הרשות, כל פרסום של פרט כספי או צפי תשואה ליותר מ-35 איש מחייב כיום תשקיף, וכן הגבילה את האפשרות לספירה נפרדת של 35 איש לפי מסלולים שונים.
בנוסף, רשות ניירות ערך הוציאה מספר אזהרות לציבור ביחס לגיוסים אלו.
גילוי מידע מחוץ לתשקיף

בעת שמנפיקים נייר ערך חלים דינים מיוחדים בכל הנוגע לגילוי מידע שלא באמצעות תשקיף מאושר.
גילוי מידע מחוץ לתשקיף > הדין האמריקאי

הדין האמריקאי מחלק את הזמן הקודם לפרסום התשקיף לשלוש תקופות.

בתקופה הראשונה ישנו חשש מ"שליפה" (Gun Jumping) שפירושה מסירת מידע טרם פרסום התשקיף. כך למשל עלול להתרחש כאשר מנכ"ל החברה מתראיין ופולט בטעות מידע כלשהו (סעיף 5(c) ל-Securities Act, 1933). הכללים המחמירים בתחום עברו רפורמה ב-2005 לאור החשיפה הרבה לה זוכה הדרג הניהולי בחברות הציבוריות והכללים פוצלו לארבע קטגוריות, לפי אופי התאגיד (חברות שאינן מדווחות, חברות שאינן מדווחות ע"ב עונתי, חברות קטנות שמדווחות ע"ב עונתי, חברות ידועות שמדווחות ע"ב עונתי) כאשר לכל קטגוריה כללים משלה.

כלל 168 של הוועדה לניירות ערך ולבורסות האמריקאית (SEC), למשל, הוא כלל "חוף מבטחים" המתיר לחברה מדווחת להמשיך בדיווחים השוטפים שלה מבלי שיחשב הדבר לחייב בתשקיף הדורש אישור, כלומר, לא יראו בזה שליפה.

בתקופה השנייה, בין הגשת התשקיף לאישור ועד לאישור רשאית החברה להמשיך להזרים ידיעות אך לא למכור. הפרטים שהיא רשאית להפיץ נרחבים יותר מאלו שהייתה רשאית טרם הגשת התשקיף לאישור הרשות.

בתקופה השלישית, לאחר שאושר התשקיף רשאית החברה למכור את מניותיה ולהפיץ כל מידע (ע"פ הכללים כמובן, כך למשל שהיא אינה יכולה לפרסם דבר שקר) תוך אזכור קיומו של תשקיף מאושר.
גילוי מידע מחוץ לתשקיף > הדין בישראל

בישראל ישנה חלוקה דומה, רק שבה טרם העברת טיוטת התשקיף לרשות אין לפרסם דבר. לאחר שהוגשה הטיוטה רשאי התאגיד להתחיל בהליכי שיווק ניירות הערך שלו (אך לא למכור עדיין). רק לאחר שאושרה הטיוטה או תשקיף מלא רשאים להתחיל בהליך מכירה.